Broj: 711-I-1063-M-55/20-03-12

Zagreb, 2. srpnja 2020.

Povjerenstvo za odlučivanje o sukobu interesa (u daljnjem tekstu: Povjerenstvo) u sastavu Nataše Novaković kao predsjednice Povjerenstva, te Tončice Božić, Aleksandre Jozić-Ileković Davorina Ivanjeka i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“, broj 26/11, 12/12, 126/12, 48/13, 57/15 i 98/19, u daljnjem tekstu: ZSSI), **na zahtjev dužnosnika Manuela Markovića, zamjenika općinskog načelnika Općine Sveti Ivan Žabno,** za davanjem mišljenja Povjerenstva, na 90. sjednici održanoj 2. srpnja 2020. daje sljedeće

**MIŠLJENJE**

1. **Nema zapreke da dužnosnik Manuel Marković, zamjenik općinskog načelnika Općine Sveti Ivan Žabno, uz obnašanje dužnosti zamjenika općinskog načelnika Općine Sveti Ivan Žabno, u vlasništvu ima ugostiteljski obrt radi obavljanja gospodarske djelatnosti i stjecanja prihoda.**
2. **Sukladno članku 14. stavku 1. upućuje se dužnosnik da poslove upravljanja predmetnim obrtom prenese na poslovođu, sukladno odredbama Zakona o obrtu.**
3. **Na temelju članka 8. stavaka 1., 2. i 7. ZSSI-a, dužnosnik Manuel Marković, dužan je u Izvješću o imovinskom stanju Povjerenstvu prijaviti podatke o imovini koja predstavlja sredstva za obavljanje djelatnosti obrta pa tako i vozila i druge strojeve koji se upisuju u javne registre, neovisno o vrijednosti, te druge pokretnine veće vrijednosti, kao i ostvarene prihode od navedenog obrta.**

Obrazloženje

Zahtjev za davanjem mišljenja Povjerenstva podnio je Manuel Marković, zamjenik općinskog načelnika Općine Sveti Ivan Žabno. U knjigama ulazne pošte zahtjev je zaprimljen 30. lipnja 2020. pod poslovnim brojem 711-U-2319-M-55/20-01-5, povodom kojeg se vodi predmet broj M-55/20.

Člankom 3. stavkom 1. podstavkom 39. ZSSI-a, propisano je da su gradonačelnici, općinski načelnici i njihovi zamjenici dužnosnici u smislu navedenog zakona. Uvidom u Registar dužnosnika koji vodi Povjerenstvo utvrđeno je da Manuel Marković obnaša dužnost zamjenika općinskog načelnika Općine Sveti Ivan Žabno od 8. lipnja 2017. Dužnosnik Manuel Marković je stoga, povodom obnašanja navedene dužnosti, obvezan postupati sukladno odredbama ZSSI.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe li je neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik u podnesenom zahtjevu za davanjem mišljenja Povjerenstva postavlja upit može li otvoriti obrt koji bi se bavio ugostiteljstvom, točnije cafe bar, navodeći pritom kako bi u navedenom obrtu imao zaposlene, odnosno on sam ne bi u istom obrtu bio zaposlen.

Odredbama članaka 8., 9. i 10. ZSSI-a propisana je obveza dužnosnika na obavještavanje Povjerenstva o svojoj imovini te imovini svoga bračnog ili izvanbračnog druga i malodobne djece, kao i obveza obavještavanja o izvorima i načinu stjecanja imovine.

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisano je da ako je tijekom obnašanja javne dužnosti došlo do bitne promjene glede imovinskog stanja, dužnosnici su dužni o tome podnijeti izvješće Povjerenstvu istekom godine u kojoj je promjena nastupila.

Sukladno članku 8. stavku 7. podstavku 7. ZSSI-a podaci o stečenoj imovini koju je dužnosnik dužan prijaviti Povjerenstvu u izvješću o imovinskom stanju obuhvaćaju, između ostalog, podatke o udjelima u vlasništvu drugih poslovnih subjekata (dakle i obrta), ali i podatke o pokretninama veće vrijednosti, kao i o dohotku od samostalne djelatnosti i drugom dohotku.

Člankom 4. stavkom 4. ZSSI-a, propisano je da se poslovnim subjektom u smislu navedenog zakona smatraju trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, **obrtnici** i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima. Slijedom navedenog, upravljanje obrtom predstavlja obavljanje poslova upravljanja u poslovnom subjektu pa stoga upravljanje obrtom uz istovremeno obnašanje neke od dužnosti iz članka 3. stavka 1. i 2. ZSSI-a predstavlja povredu članka 14. stavak 1. ZSSI-a.

Povjerenstvo ukazuje da članak 2. stavak 1. Zakona o obrtu („Narodne novine“ broj 143/13) definira obrt kao samostalno i trajno obavljanje dopuštenih gospodarskih djelatnosti u skladu sa člankom 8. toga Zakona od strane fizičkih osoba sa svrhom postizanja dohotka ili dobiti koja se ostvaruje proizvodnjom, prometom ili pružanjem usluga na tržištu. Ujedno, sukladno članku 36. stavku 1. Zakona o obrtu, za obveze koje nastaju u obavljanju obrta obrtnik odgovara cjelokupnom svojom imovinom.

Vezano uz pitanje obavljanja poslova upravljanja obrtima, ukazuje se da je člankom 28. Zakona o obrtu propisano da obrtnik može obrt voditi sam ili putem poslovođe koji mora biti u radnom odnosu kod obrtnika i ispunjavati uvjete propisane u navedenom zakonu, koji će obrt voditi u ime i za račun obrtnika, dok je člankom 29. Zakona o obrtu propisano da vođenje obrta putem poslovođe obrtnik prijavljuje mjesno nadležnom uredu državne uprave u županiji na čijem području se nalazi sjedište obrta, koje rješenjem utvrđuje vođenje obrta putem poslovođe i obavlja upis u Obrtni registar. Sukladno članku 22. stavku 1. Zakona o obrtu, obrt se može obavljati u više izdvojenih pogona koji moraju udovoljavati uvjetima iz članka 11. toga Zakona. Sukladno stavku 2. toga članka Zakona, pod izdvojenim pogonom u smislu ovoga Zakona podrazumijeva se jedan ili više međusobno odvojenih prostora u kojima se obavlja obrt ili koji služi za obavljanje obrta, a nalazi se izvan sjedišta obrta. Sukladno članku 23. stavku 1. Zakona o obrtu, u svakom izdvojenom pogonu obrtnik koji obavlja slobodni obrt dužan je imenovati poslovođu koji mora ispunjavati propisane uvjete.

Nadalje, Povjerenstvo ima na umu da obrt nema vlastiti OIB, već je to OIB njegova vlasnika, koji stječe prava i obveze u ime obrta te da shodno tome obrt nije pravna osoba odnosno nema pravni subjektivitet u punom smislu, već se radi o jednom od zakonom predviđenom organizacijskom obliku pod kojim najmanje jedna fizička osoba, kao vlasnik može obavljati registriranu gospodarsku djelatnost radi ostvarivanja prihoda. Stoga se i u javnim registrima za evidenciju vlasnika motornih vozila, kao vlasnici upisuju fizičke osobe koje su vlasnici obrta (pod čijim OIB-om obrt posluje), dakle neovisno o tome što ista vozila služe za obavljanje djelatnosti obrta. Isto tako, i druge pokretnine koje je vlasnik obrta stekao radi obavljanja djelatnosti obrta su zapravo pokretnine u vlasništvu obrtnika. U tom pogledu, sukladno članku 4. stavku 5. ZSSI-a, obrtnik (odnosno vlasnik obrta, a ne sam obrt) smatra se poslovnim subjektom u smislu toga Zakona.

Stoga Povjerenstvo upućuje dužnosnika da je, na temelju članka 8. stavka 1. i stavka 7. ZSSI-a, dužan u Izvješću o imovinskom stanju prijaviti podatke o imovini koja predstavlja sredstva za obavljanje djelatnosti obrta u njegovu vlasništvu, pa tako i vozila i druge strojeve koji se upisuju u javne registre, neovisno o vrijednosti, te druge pokretnine veće vrijednosti.

Pored mišljenja povodom navoda u zahtjevu dužnosnika, Povjerenstvo smatra potrebnim ukazati dužnosniku i na obvezu prijave dohotka ostvarenog od djelatnosti obrta.

Naime, sukladno članku 28. Zakona o porezu na dohodak („Narodne novine“ broj 115/16), dohodak od obrta i s obrtom izjednačenih djelatnosti, dohodak od slobodnih zanimanja i dohodak od poljoprivrede i šumarstva smatra dohotkom od samostalne djelatnosti. Stoga se dohodak obrta smatra dohotkom od samostalne gospodarske djelatnosti na koji se plaća porez na dohodak, osim u slučaju kad godišnji primici od djelatnosti prelaze propisani iznos te obrtnik postaje obveznik plaćanja PDV-a.

Stoga se dohodak koji ostvaruje djelatnošću obrta smatra imovinom odnosno prihodom vlasnika obrta, i to po osnovi dohotka od samostalne djelatnosti dužnosnika (odnosno člana obitelji dužnosnika) koji je vlasnik obrta, u smislu članka 8. stavka 7. podstavka 7. ZSSI-a. Slijedom navedenog, dužnosnici su primitke po osnovi prihoda (odnosno dohotka) obrta dužni prijaviti u izvješću imovinskom stanju i to u iznosu ostvarenom na godišnjoj razini.

Naime, s obzirom da ovi prihodi nisu unaprijed definirani, već ovise o poslovnim rezultatima i razlikuju se iz godine u godinu, Povjerenstvo je zauzelo stav da se ova vrsta prihoda treba prijaviti do kraja godine u kojoj je nastao odnosno godine u kojoj je dohodak od djelatnosti obrta nastao.

U pogledu načina prijave dohotka obrta u vlasništvu dužnosnika, Povjerenstvo ukazuje da je iste potrebno prijaviti u poglavlju Izvješća o imovinskom stanju „Podaci o ostalim prihodima“, na način da se kao isplatitelj navede naziv obrta, OIB vlasnika obrta, iznos dohotka na godišnjoj razini, naznaka vremenskog raspona „na godišnjoj razini“ te kao pravna osnova „od samostalne djelatnosti“.

Slijedom navedenog, Povjerenstvo daje mišljenje kao izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Manuel Marković, elektronička dostava
2. Objava na internetskoj stranici Povjerenstva
3. Pismohrana